**Revisortilsynets behandling af sagerne[[1]](#footnote-1)**

***1. Erklæring ikke indkommet***

I de kontrolsager, hvor Revisortilsynet ikke modtager en erklæring vedrørende kvalitetskontrollen, rykker Revisortilsynet kvalitetskontrollanten med kopi til revisionsvirksomheden.

Hvis erklæringen fortsat ikke modtages, oversender Revisortilsynet revisionsvirksomheden til Erhvervsstyrelsen med henblik på, at revisionsvirksomheden slettes i Revireg, medmindre årsagen for den manglende erklæring skyldes forhold hos kvalitetskontrollanten. I sidstnævnte tilfælde bringer Revisortilsynet aftalen med kvalitetskontrollanten om gennemførelse af kvalitetskontrollen til ophør og træffer afgørelse om eventuel betaling, jf. § 38, stk. 4, i bekendtgørelse om kvalitetskontrol og Revisortilsynets virksomhed.

***2. Fejl i kvalitetskontrollantens erklæring***

I enkelte tilfælde kan der være fejl eller mangler i kvalitetskontrollantens erklæring, typisk i forhold til de krav, som kontrollanten skal erklære sig om. I de tilfælde kan Revisortilsynet afvise erklæringen med anmodning om, at manglerne/fejlene rettes. Kvalitetskontrollanten skal herefter indsende en berigtiget erklæring i Revireg.

***3. Indhentelse af kvalitetskontrollantens arbejdspapirer mv.***

Ved modtagelse af en erklæring med forbehold og/eller supplerende oplysninger skal kontrollanten indsende sine de udfyldte skemaer og arbejdsprogrammer til brug for den videre sagsbehandling.

Revisortilsynet vil i nogle sager tillige kontakte kontrollanten med henblik på uddybende forklaringer vedrørende konkrete forhold. I enkelte tilfælde vil Revisortilsynet derudover indhente yderligere materiale fra den kontrollerede revisor, for eksempel dennes arbejdspapirer. Der vil også kunne være tale om, at Revisortilsynet anmoder kvalitetskontrollanten om at udtage flere enkeltsager til kontrol.

Kontrollanten har pligt til hurtigst muligt at indsende kopi af skemaer og arbejdsprogrammer, jf. ovenfor. Undlader kontrollanten at indsende kopi heraf, eller nødsages Revisortilsynet til flere gange at anmode om kopi af arbejdspapirerne, vil dette indgå i Revisortilsynets vurdering af kvalitetskontrollantens egnethed som kvalitetskontrollant.

Revisortilsynet kan, hvor tilsynet vurderer det hensigtsmæssigt, indkalde kontrollanten til et møde med Revisortilsynet for at få belyst sagen. Dette kan for eksempel være tilfældet i større og komplekse sager.

Tilsynet afgør ud fra en samlet vurdering af kvalitetskontrollen, om der er grundlag for sanktion overfor revisionsvirksomheden og evt. kontrollerede revisorer. For at kunne tage stilling hertil, kan der være behov for, at kvalitetskontrollanten over for Revisortilsynet afklarer visse spørgsmål eller uddyber de oplysninger, der er i kvalitetskontrollantens erklæring og/eller arbejdspapirer.

***4. Revisortilsynet lukker sagen***

Vurderer Revisortilsynet, at den gennemførte kvalitetskontrol ikke giver anledning til bemærkninger, eller tilsynet blot har enkelte bemærkninger hertil , meddeler tilsynet dette til revisionsvirksomheden, hvormed tilsynets kvalitetskontrol af den pågældende revisionsvirksomhed er afsluttet. Kvalitetskontrollanten får ligeledes meddelelse om, at kvalitetskontrollen er afsluttet.

***5. Revisortilsynets sanktioner***

Såfremt revisionsvirksomheden eller revisor ikke lever op til lovgivningens krav, har Revisortilsynet følgende muligheder:

* Påtale, med angivelse af, at tilsynet forventer, at revisionsvirksomheden snarest vil bringe de påtalte forhold i orden,
* Påtale over for en revisor vedrørende udførelsen af en eller flere enkelte konkrete sager, med kopi til revisionsvirksomheden,
* Påtale og fornyet kvalitetskontrol (fuld eller delvis),
* Indbringe revisionsvirksomheden og/eller revisor for Revisornævnet, hvilket som udgangspunkt også indebærer påtale og fornyet kvalitetskontrol (fuld eller delvis),
* Sagen oversendes til anklagemyndigheden eller andre myndigheder.

Revisortilsynets afgørelse, med hensyn til om kvalitetskontrollen kan afsluttes uden yderligere bemærkninger eller giver anledning til en sanktion i form af påtale, påtale med ny kontrol m.v., beror på en konkret bedømmelse af de konstaterede forhold ved hver enkelt kvalitetskontrol.

Tilsynet påser, at kvalitetskontrollen gennemføres i overensstemmelse med lovens regler. Tilsynet forholder sig således til kvalitetskontrollantens erklæring, men er ikke bundet af dens indhold. I nogle tilfælde bliver Revisortilsynet under sagsbehandlingen opmærksom på fejl og mangler, som kontrollanten ikke har rapporteret. Sådanne forhold kan også indgå i Revisortilsynets afgørelse.

Tilsynet er således ikke bundet af de forhold, som kontrollanten har lagt til grund for sin erklæring, eller af kontrollantens vurdering, men kan inddrage forhold, som ikke har ført til enten et forbehold eller en supplerende oplysning i kontrollantens erklæring. Tilsynet kan herved sætte sin egen vurdering i stedet og selvstændigt tage stilling til, om der foreligger fejl, mangler eller forbedringsområder hos den kontrollerede revisionsvirksomhed.

Revisortilsynet giver Erhvervsstyrelsen meddelelse, hvis der er konstateret overtrædelse i forbindelse med kontrol af følgende:

* at virksomheden har en ajourført ejer- og medlemsfortegnelse, jf. § 3 i bekendtgørelse nr. 662 af 26. juni 2008 om revisionsvirksomhed, og at ejerbestemmelserne i revisorlovens § 13, stk. 2-5, er overholdt,
* at de til virksomheden tilknyttede revisorer har gennemgået og indberettet den obligatoriske efteruddannelse efter revisorlovens § 4 og regler udstedt i medfør heraf, og
* at virksomheden har udarbejdet tilstrækkelige skriftlige interne regler om kundelegitimation, indberetning til hvidvasksekretariatet mv. for at forebygge og forhindre hvidvask og terrorfinansiering hos virksomhedens kunder, jf. hvidvasklovens § 25, stk. 1.

***6. Høring***

I sager, hvor Revisortilsynet finder, at der bør anvendes sanktioner og/eller hvis der sker meddelelse til Erhvervsstyrelsen, sender Revisortilsynet et høringsbrev med udkast til afgørelse til den kontrollerede revisionsvirksomhed og eventuelt til kontrollerede revisorer. Kvalitetskontrollanten vil modtage kopi af høringsbrevet pr. e-mail.

Når høringsfristen er udløbet, og eventuelt efter en yderligere belysning af sagen, træffer tilsynet sin afgørelse. Tilsynet kontakter i nogle tilfælde kvalitetskontrollanten for afklaring i forbindelse med de modtagne bemærkninger fra revisionsvirksomheden og/eller de kontrollerede, inden der træffes en afgørelse.

Fremkommer der ved høringen nye oplysninger foretager Revisortilsynet – afhængigt af om de nye oplysninger giver anledning hertil - en ny høring om udkastet til afgørelse. Kontrollanten modtager ligeledes kopi af den endelige afgørelse eller en fornyet høring.

***7. Sager for Revisornævnet***

Revisortilsynet afgør i hvert enkelt tilfælde, om revisionsvirksomheden og/eller kontrollerede revisor skal indbringes for Revisornævnet.

Revisionsvirksomheden kan bl.a. indbringes, hvis der ikke er etableret eller implementeret et kvalitetsstyringssystem, hvis der er alvorlige mangler og fejl i virksomhedens kvalitetsstyringssystem, eller hvis det ikke på tilstrækkelig måde er sikret, at kvalitetsstyringssystemet er anvendt. Derudover kan en revisionsvirksomhed indbringes for Revisornævnet, hvis virksomheden i øvrigt anses for at være medansvarlig for de fejl, der er begået af en revisor i virksomheden.

Revisor kan bl.a. indbringes for Revisornævnet, hvis det ved kvalitetskontrollen konstateres, at revisors erklæringer på erklæringsopgaver i konkrete sager ikke er i overensstemmelse med arbejdspapirerne eller lovgivningens krav, eller hvis det i øvrigt konstateres, at revisor ikke overholder lovgivningen og de danske revisionsstandarder, f.eks. manglende uafhængighed eller utilstrækkelig planlægning (herunder utilstrækkelig uafhængigheds-, væsentligheds- og risikovurdering), utilstrækkelig egenkontrol og/eller utilstrækkelig dokumentation for det udførte arbejde.

Revisortilsynet vil i hvert enkelt tilfælde vurdere, om der skal nedlægges påstand om rettighedsfrakendelse.

Når Revisortilsynet indbringer en revisionsvirksomhed/revisor for Revisornævnet, vil tilsynet fremsende det relevante materiale til Revisornævnet, som tilsynet er kommet i besiddelse af under sagsbehandlingen.

Kvalitetskontrollanten kan indkaldes som bisidder for Revisortilsynet i tilfælde af, at Revisornævnet indkalder parterne til møde i forbindelse med Revisornævnets behandling af sagen. Revisortilsynet afholder eventuelle udgifter til kvalitetskontrollantens transport og tidsforbrug for et sådan møde.

Kvalitetskontrollanten skal ved eventuelt møde i Revisornævnet kunne redegøre for

1) indholdet af sin erklæring,

2) sit arbejde i forbindelse med kvalitetskontrollen, samt

3)fremlægge fornøden dokumentation, der underbygger rigtigheden af kvalitetskontrollantens erklæring og de observationer, som kvalitetskontrollanten har anført i sine arbejdspapirer.

1. Af 4. juli 2014 [↑](#footnote-ref-1)